SK Úradný vestník Európskej únie L 282/41

ROZHODNUTIE DOZORNÉHO ORGÁNU EZVO

č. 245/09/COL

z 27. mája 2009

o údajnej neoprávnenej štátnej pomoci v prospech podniku NordBook AS (bývalý Rotanor Bokproduksjon AS) (Nórsko)

DOZORNÝ ORGÁN EZVO (1),

so zreteľom na Dohodu o Európskom hospodárskom priestore (2), a najmä na jej články 61 až 63 a na jej protokol 26,

so zreteľom na Dohodu medzi štátmi EZVO o zriadení dozorného orgánu a Súdneho dvora (3), a najmä na jej články 5 a 24 a na jej protokol 3,

keďže:

1. POSTUP

Listom z 30. septembra 2005 (úkon č. 344941) advokátska kancelária Advokatfirmaet Grenland v mene spoločnosti Bokbinderiet Johnsen AS (ďalej len „sťažovateľ“) podala sťažnosť proti údajnej pomoci poskytnutej mestom Skien v prospech spoločnosti Rotanor Bokproduksjon AS (ďalej len „Rotanor“).

Podľa sťažovateľa mesto Skien poskytlo štátnu pomoc prostredníctvom Kontorbygg AS (ďalej len „Kontorbygg“), spoločnosti s ručeným obmedzením vo vlastníctve mesta, a to uzavretím dohody o predaji a spätnom lízingu so spoločnosťou Rotanor.

Listom z 31. januára 2006 (úkon č. 353861) dozorný orgán požiadal nórske orgány o doplňujúce informácie.

Listom z 13. marca 2006 od Ministerstva verejnej správy a reforiem (úkon č. 409639) nórske orgány odpovedali na žiadosť o informácie.

Listom zo 16. marca 2007 (úkon č. 409639) dozorný orgán požiadal o informácie k štyrom ďalším bodom. Nórske orgány odpovedali listom z 19. apríla 2007 (úkon č. 418736).

Listom z 11. marca 2008 Ministerstvo verejnej správy a reforiem informovalo dozorný orgán, že na podnik NordBook AS (bývalý Rotanor Bokproduksjon AS, ďalej len „NordBook“) bol 27. februára 2008 okresným súdom v Nedre Telemarku vyhlásený konkurz a jeho majetok bol zverený do správy súdu (úkon č. 469070).

Listom zo 4. novembra 2008 (úkon č. 496785) dozorný orgán zaslal nórskym orgánom žiadosť o informácie, v ktorej žiadal o ďalšie údaje týkajúce sa majetku a konkurzného konania. Nórske orgány odpovedali listom z 1. decembra 2008 (úkon č. 500279).

Listom zo 4. marca 2009 (úkon č. 511286) dozorný orgán informoval sťažovateľa o svojom úmysle uzavrieť prípad. Sťažovateľ odpovedal listom z 30. marca 2009 (úkon č. 513907). Doplňujúce informácie od sťažovateľa boli doručené listom z 23. apríla 2009 (úkon č. 516392).

2. PRÍJEMCA ÚDAJNEJ POMOCI

Rotanor bol dcérskou spoločnosťou dánskej spoločnosti Nørhaven AS. Vznikol na jeseň 2000, keď jeho materská spoločnosť Nørhaven kúpila spoločnosť Kr. Johnsen Grafiske Senter AS a premenovala ju na Rotanor. Pôsobil na trhu tlačenia a viazania kníh a iných publikácií. Mal sídlo v Skiene, Nórsku.

V apríli 2004 získala Nørhaven výrobný celok situovaný v Gjøviku – spoločnosť AiT AS. Činnosti spoločností AiT a Rotanor boli spoločne premiestnené do Skienu a zlúčili sa do novej spoločnosti s názvom NordBook.

Na spoločnosť NordBook bol 27. februára 2008 okresným súdom v Nedre Telemarku vyhlásený konkurz a jej majetok bol v ten istý deň zverený do správy súdu. V decembri 2008 bolo konkurzné konanie krátko pred uzavretím. Všetky aktíva vlastnené spoločnosťou budú nezávisle zlikvidované. Nebudú sa vyplácať žiadne dividendy nezabezpečeným veriteľom a nevznikne žiadna nástupnícka spoločnosť.

3. OPIS ÚDAJNEJ ŠTÁTNEJ POMOCI

Podľa sťažovateľa bola údajná štátna pomoc pre Rotanor poskytnutá vo forme dohody o výhodnom predaji a spätnom lízingu so spoločnosťou Kontorbygg, ktorú vlastnilo mesto Skien. Podľa sťažovateľa nebola táto dohoda uzavretá za trhových podmienok.

Podľa informácií od nórskych orgánov chcela spoločnosť Nørhaven centralizovať svoju výrobu buď v Skiene alebo v Gjøviku a viedla rokovania s mestskými radami v obidvoch mestách. Mesto Skien (ďalej len „mesto“) sa ponúklo kúpiť majetok spoločnosti Rødmyrlia 40 za podmienky, že NordBook si tento majetok prenajme na dlhšie obdobie s cieľom rozvíjať svoje podnikanie v Skiene. Dňa 4. novembra 2004 sa rada mesta rozhodla poskytnúť spoločnosti Kontorbygg AS (ďalej len „Kontorbygg“) 40 mil. NOK akciového kapitálu na účel kúpy uvedeného majetku.

Mesto angažovalo súdneho znalca, aby určil trhovú cenu lízingového poplatku a predajnú hodnotu majetku. Znalec poskytol správu 18. júna 2004. Podľa tejto správy bola trhová cena spoločnosti Rødmyrlia 40 ako lízingového objektu odhadovaná na 4 333 600 NOK na rok vrátane ročných poplatkov. Trhová cena majetku ako predajného objektu bola vypočítaná na základe ročného lízingového poplatku a odhadovaná na 36 000 000 NOK.

Majetok kúpila spoločnosť Kontorbygg za 34 465 000 NOK, čo je približne 96 % z ceny navrhovanej znalcom (36 000 000 NOK). Kontorbygg však účtovala spoločnosti Rotanor ročný lízingový poplatok len vo výške 2 400 000 NOK, čo predstavovalo len 54 % z ceny navrhovanej znalcom (4 433 600 NOK). Budova bola síce zakúpená za cenu, ktorú približne odhadol znalec poverený mestom, lízingový poplatok však bol podstatne nižší než hodnota, ktorú určil znalec.

4. POSÚDENIE

Skutočnosť, že predajná cena sa približovala k oceneniu znalca, zatiaľ čo lízingový poplatok bol podstatne nižší než ocenenie, je silným ukazovateľom toho, že bola poskytnutá neoprávnená štátna pomoc.

Príjemca údajnej pomoci, NordBook (bývalý Rotanor), prestal existovať a jeho aktíva budú nezávisle zlikvidované v priebehu konkurzného konania, ktoré sa začalo vo februári 2008.

Podľa dozorného orgánu je NordBook na účely uplatnenia pravidiel štátnej pomoci nezávislým podnikom. Údajná pomoc je priamo spojená s činnosťami podniku NordBook v Nórsku, konkrétne v jeho prevádzkach v Skiene.

Keďže aktíva podniku NordBook budú nezávislé zlikvidované a nevznikne žiadna nástupnícka spoločnosť, dozorný orgán dospel k záveru, že ak bola poskytnutá štátna pomoc pre NordBook (bývalý Rotanor), táto štátna pomoc už nespôsobuje žiaden rušivý vplyv ani neprináša žiadne výhody kupujúcemu aktív podniku (4). Preto ak aj bola neoprávnená štátna pomoc poskytnutá, vrátenie akejkoľvek pomoci pre NordBook by bolo nemožné (5).

Podnik ukončil všetky svoje hospodárske aktivity a neexistuje žiadna nástupnícka spoločnosť. Za týchto podmienok rozhodnutie Komisie o charaktere pomoci predmetných opatrení a o ich zlučiteľnosti nemôže mať nijaký praktický účinok (6). Pokračovať v konaní ustanovenom v časti II protokolu 3 k Dohode o dozore a súde nemá vzhľadom na tieto opatrenia preto žiadny význam.

5. ZÁVER

Na základe uvedených dôvodov je dozorný orgán presvedčený, že konanie proti podniku NordBook nemá žiadny význam,

PRIJAL TOTO ROZHODNUTIE:

Článok 1

Konanie začaté podľa článku 10 časti II protokolu 3 k Dohode o dozore a súde o údajnej neoprávnenej štátnej pomoci v prospech podniku NordBook AS (bývalý Rotanor) je týmto ukončené.

Článok 2

Toto rozhodnutie je určené Nórskemu kráľovstvu.

Článok 3

Iba anglické znenie je autentické.

V Bruseli 27. mája 2009 Za Dozorný orgán EZVO Per SANDERUD predseda Kurt JAEGER člen kolégia

(1) Ďalej len „dozorný orgán“.

(2) Ďalej len „Dohoda o EHP“.

(3) Ďalej len „Dohoda o dozore a súde“.

(4) Pozri vec C-390/98 H.J. Banks & Co. Ltd/The Coal Authority and Secretary of State for trade and Industry [2001] Zb. s. I-6117, bod 77, a vec C-277/00 Nemecko/Komisia [2004] Zb. s. I-3925, bod 5.

(5) Rozhodnutie Komisie 2008/141/ES o opatreniach štátnej pomoci uplatňovaných Španielskom v prospech spoločnosti IZAR, vec C 47/03 (Ú. v. EÚ L 44, 20.2.2008, s. 33) a rozhodnutie Komisie 2006/238/ES o opatrení zavedenom vo Francúzsku v prospech Mines de potasse d’Alsace, vec C 53/2000 (Ú. v. EÚ L 86, 24.3.2006, s. 20).

(6) Pozri poznámku pod čiarou č. 5.